CELEX: 32021D1396
Language: sk
Date: 2021-08-13 00:00:00
Title: Rozhodnutie Európskej centrálnej banky (EÚ) 2021/1396 z 13. augusta 2021, ktorým sa mení rozhodnutie ECB/2014/29 o poskytovaní údajov z oblasti dohľadu, ktoré dohliadané subjekty vykazujú príslušným vnútroštátnym orgánom podľa vykonávacích nariadení Komisie (EÚ) č. 680/2014 a (EÚ) 2016/2070, Európskej centrálnej banke (ECB/2021/39)

24.8.2021   
               
               
                  SK
               
               
                  Úradný vestník Európskej únie
               
               
                  L 300/74
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/1396
         z 13. augusta 2021,
         ktorým sa mení rozhodnutie ECB/2014/29 o poskytovaní údajov z oblasti dohľadu, ktoré dohliadané subjekty vykazujú príslušným vnútroštátnym orgánom podľa vykonávacích nariadení Komisie (EÚ) č. 680/2014 a (EÚ) 2016/2070, Európskej centrálnej banke (ECB/2021/39)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 6 ods. 2,
         so zreteľom na nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (2), a najmä na jeho článok 21 a článok 140 ods. 4,
         so zreteľom na návrh Rady pre dohľad,
         keďže:
         
                     (1)
                  
                  
                     V rozhodnutí ECB/2014/29 (3) sa stanovujú postupy týkajúce sa predkladania údajov, ktoré vykazujú dohliadané subjekty príslušným vnútroštátnym orgánom na základe vykonávacieho nariadenia Komisie (EÚ) č. 680/2014 (4) a vykonávacieho nariadenia Komisie (EÚ) 2016/2070, Európskej centrálnej banke (ECB) (5).
                  
               
                     (2)
                  
                  
                     Európska komisia prijala 17. decembra 2020 vykonávacie nariadenie Komisie (EÚ) 2021/451 (6), ktorým sa zrušuje a nahrádza vykonávacie nariadenie (EÚ) č. 680/2014 a stanovujú sa nové predpisy, pokiaľ ide o vykazovanie na účely dohľadu, ktoré sa uplatňujú od 28. júna 2021.
                  
               
                     (3)
                  
                  
                     Komisia prijala 15. marca 2021 vykonávacie nariadenie Komisie (EÚ) 2021/453 (7), ktorým sa podrobnejšie upravujú nové predpisy, pokiaľ ide o osobitné požiadavky na predkladanie správ o trhovom riziku.
                  
               
                     (4)
                  
                  
                     Rozhodnutie ECB/2014/29 upravuje zber údajov a kontrolu kvality údajov vykazovaných dohliadanými subjektmi príslušným vnútroštátnym orgánom v súlade s príslušnými právnymi predpismi Únie. Rozhodnutie ECB/2014/29 preto musí upravovať zber údajov a kontrolu kvality údajov, ktoré majú vykazovať dohliadané subjekty príslušným vnútroštátnym orgánom podľa vykonávacieho nariadenia (EÚ) 2016/2070, vykonávacieho nariadenia (EÚ) 2021/451 a vykonávacieho nariadenia (EÚ) 2021/453. Rozhodnutie ECB/2014/29 sa preto musí aktualizovať tak, aby zohľadnilo prijatie vykonávacieho nariadenia (EÚ) 2021/451 a vykonávacieho nariadenia (EÚ) 2021/453 s cieľom zabezpečiť predkladanie príslušných údajov ECB príslušnými vnútroštátnymi orgánmi.
                  
               
                     (5)
                  
                  
                     Európsky orgán pre bankovníctvo (EBA) okrem toho zrušil rozhodnutie Európskeho orgánu pre bankovníctvo EBA/DC/2015/130 z 23. septembra 2015 (Decision on reporting by competent authorities to the European Banking Authority) (8) a nahradil ho rozhodnutím Európskeho orgánu pre bankovníctvo EBA/DC/2020/334 z 5. júna 2020 (Decision concerning supervisory reporting by competent authorities to the EBA) (9). V uvedenom rozhodnutí sa od príslušných orgánov vrátane ECB vyžaduje, aby okrem iného predkladali EBA údaje z oblasti dohľadu a údaje týkajúce sa finančného výkazníctva. V tejto súvislosti rozhodnutie Európskeho orgánu pre bankovníctvo EBA/DC/2020/334 stanovuje lehoty pre predkladanie uvedených údajov príslušnými orgánmi Európskemu orgánu pre bankovníctvo.
                  
               
                     (6)
                  
                  
                     EBA navyše zrušil rozhodnutie Európskeho orgánu pre bankovníctvo EBA/DC/2016/156 z 31. mája 2016 (Decision on data for supervisory benchmarking) (10) a nahradil ho rozhodnutím Európskeho orgánu pre bankovníctvo EBA/DC/2020/337 z 5. júna 2020 (Decision concerning data for supervisory benchmarking) (11). V uvedenom rozhodnutí sa od príslušných orgánov vrátane ECB vyžaduje, aby Európskemu orgánu pre bankovníctvo predkladali údaje o referenčnom porovnávaní v rámci dohľadu. V tejto súvislosti rozhodnutie Európskeho orgánu pre bankovníctvo EBA/DC/2020/337 stanovuje lehotu pre predkladanie takýchto údajov príslušnými orgánmi Európskemu orgánu pre bankovníctvo.
                  
               
                     (7)
                  
                  
                     Rozhodnutie ECB/2014/29 sa musí preto tiež aktualizovať, aby sa zabezpečilo, že ECB dostane uvedené údaje od príslušných vnútroštátnych orgánov včas, a tieto údaje následne predloží EBA v súlade s rozhodnutiami Európskeho orgánu pre bankovníctvo EBA/DC/2020/334 a EBA/DC/2020/337.
                  
               
                     (8)
                  
                  
                     Rozhodnutie ECB/2014/29 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny
            Rozhodnutie ECB/2014/29 sa mení takto:
            
                        1.
                     
                     
                        Názov sa nahrádza takto:
                        „Rozhodnutie Európskej centrálnej banky z 2. júla 2014 o poskytovaní údajov z oblasti dohľadu, ktoré dohliadané subjekty vykazujú príslušným vnútroštátnym orgánom (ECB/2014/29), Európskej centrálnej banke“.
                     
                  
                        2.
                     
                     
                        Článok 1 sa nahrádza takto:
                        
                           „Článok 1
                           Rozsah pôsobnosti
                           V súlade s článkom 21 nariadenia o rámci JMD sa v tomto rozhodnutí ustanovujú postupy týkajúce sa predkladania údajov, ktoré vykazujú dohliadané subjekty príslušným vnútroštátnym orgánom na základe vykonávacieho nariadenia Komisie (EÚ) 2016/2070 (*1), vykonávacieho nariadenia Komisie (EÚ) 2021/451 (*2) a vykonávacieho nariadenia Komisie (EÚ) 2021/453 (*3), ECB.
                        
                        
                           (*1)  Vykonávacie nariadenie Komisie (EÚ) 2016/2070 zo 14. septembra 2016, ktorým sa stanovujú vykonávacie technické predpisy na vzory, vymedzenia pojmov a riešenia IT, ktoré majú inštitúcie používať pri vykazovaní Európskemu orgánu pre bankovníctvo a príslušným orgánom v súlade s článkom 78 ods. 2 smernice Európskeho parlamentu a Rady 2013/36/EÚ (Ú. v. EÚ L 328, 2.12.2016, s. 1)."
                        
                        
                           (*2)  Vykonávacie nariadenie Komisie (EÚ) 2021/451 zo 17. decembra 2020, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013, pokiaľ ide o vykazovanie inštitúciami na účely dohľadu, a ktorým sa zrušuje vykonávacie nariadenie (EÚ) č. 680/2014 (Ú. v. EÚ L 97, 19.3.2021, s. 1)."
                        
                        
                           (*3)  Vykonávacie nariadenie Komisie (EÚ) 2021/453 z 15. marca 2021, ktorým sa stanovujú vykonávacie technické predpisy na účely uplatňovania nariadenia Európskeho parlamentu a Rady (EÚ) č. 575/2013, pokiaľ ide o osobitné požiadavky na predkladanie správ o trhovom riziku (Ú. v. EÚ L 89, 16.3.2021, s. 3).“"
                        
                     
                  
                        3.
                     
                     
                        Článok 3 sa nahrádza takto:
                        
                           „Článok 3
                           Dátumy zasielania
                           
                              1.   Príslušné vnútroštátne orgány predkladajú ECB údaje uvedené vo vykonávacom nariadení (EÚ) 2021/451 a vo vykonávacom nariadení (EÚ) 2021/453, ktoré im vykazujú dohliadané subjekty, v súlade s týmito ustanoveniami:
                              
                                          a)
                                       
                                       
                                          príslušné vnútroštátne orgány predkladajú ECB do 12.00 hod. stredoeurópskeho času (*4) desiateho pracovného dňa nasledujúceho po príslušných dátumoch zasielania stanovených v článku 3 a článku 20 ods. 3 vykonávacieho nariadenia (EÚ) 2021/451 a po príslušných dátumoch vykazovania stanovených v článku 1 ods. 2 vykonávacieho nariadenia (EÚ) 2021/453 údaje týkajúce sa:
                                          
                                                      i)
                                                   
                                                   
                                                      významných dohliadaných subjektov vykazujúcich na najvyššej úrovni konsolidácie v rámci zúčastnených členských štátov;
                                                   
                                                
                                                      ii)
                                                   
                                                   
                                                      významných dohliadaných subjektov, ktoré nie sú súčasťou dohliadanej skupiny;
                                                   
                                                
                                                      iii)
                                                   
                                                   
                                                      dohliadaných subjektov, ktoré sú klasifikované ako významné v súlade s kritériom troch najvýznamnejších úverových inštitúcií v ich členskom štáte, a ktoré vykazujú na konsolidovanom základe alebo na individuálnom základe, ak nie sú povinné vykazovať na konsolidovanom základe;
                                                   
                                                
                                                      iv)
                                                   
                                                   
                                                      iných dohliadaných subjektov vykazujúcich na konsolidovanom základe alebo na individuálnom základe, ak nie sú povinné vykazovať na konsolidovanom základe, ktoré sú „najväčšími inštitúciami v členskom štáte“, ako sú vymedzené v článku 2 ods. 3 rozhodnutia Európskeho orgánu pre bankovníctvo EBA/DC/2020/334 z 5. júna 2020 (Decision concerning supervisory reporting by competent authorities to the EBA) (*5);
                                                   
                                                
                                    
                                          b)
                                       
                                       
                                          ak sa neuplatňuje písm. a), príslušné vnútroštátne orgány predkladajú ECB do 12.00 hod. stredoeurópskeho času dvadsiateho piateho pracovného dňa nasledujúceho po príslušných dátumoch zasielania stanovených v článku 3 vykonávacieho nariadenia (EÚ) 2021/451 a po príslušných dátumoch vykazovania stanovených v článku 1 ods. 2 vykonávacieho nariadenia (EÚ) 2021/453 údaje týkajúce sa:
                                          
                                                      i)
                                                   
                                                   
                                                      významných dohliadaných subjektov;
                                                   
                                                
                                                      ii)
                                                   
                                                   
                                                      menej významných dohliadaných subjektov.
                                                   
                                                
                                    
                           
                              2.   Príslušné vnútroštátne orgány vykazujú ECB údaje uvedené vo vykonávacom nariadení (EÚ) 2016/2070 v súlade s týmito ustanoveniami:
                              
                                          a)
                                       
                                       
                                          príslušné vnútroštátne orgány vykazujú ECB do 12.00 hod. stredoeurópskeho času desiateho pracovného dňa nasledujúceho po príslušných dátumoch zasielania stanovených v príslušnom ustanovení za každú údajovú položku vo vykonávacom nariadení (EÚ) 2016/2070 údaje týkajúce sa:
                                          
                                                      i)
                                                   
                                                   
                                                      významných dohliadaných subjektov vykazujúcich na najvyššej úrovni konsolidácie v rámci zúčastnených členských štátov;
                                                   
                                                
                                                      ii)
                                                   
                                                   
                                                      významných dohliadaných subjektov, ktoré nie sú súčasťou dohliadanej skupiny;
                                                   
                                                
                                                      iii)
                                                   
                                                   
                                                      dohliadaných subjektov, ktoré sú klasifikované ako významné v súlade s kritériom troch najvýznamnejších úverových inštitúcií v ich členskom štáte, a ktoré vykazujú na konsolidovanom základe alebo na individuálnom základe, ak nie sú povinné vykazovať na konsolidovanom základe;
                                                   
                                                
                                                      iv)
                                                   
                                                   
                                                      menej významných dohliadaných subjektov vykazujúcich na najvyššej úrovni konsolidácie v rámci zúčastnených členských štátov, pokiaľ predstavujú najvyššiu úroveň konsolidácie v Únii, a menej významných dohliadaných subjektov vykazujúcich na individuálnom základe, ak nie sú súčasťou dohliadanej skupiny, v súlade s článkom 1 ods. 2 rozhodnutia Európskeho orgánu pre bankovníctvo EBA/DC/2020/337;
                                                   
                                                
                                    
                                          b)
                                       
                                       
                                          ak sa neuplatňuje písm. a), príslušné vnútroštátne orgány vykazujú ECB do konca pracovného času dvadsiateho piateho pracovného dňa nasledujúceho po príslušných dátumoch zasielania stanovených v príslušnom ustanovení za každú údajovú položku vo vykonávacom nariadení (EÚ) 2016/2070 údaje týkajúce sa:
                                          
                                                      i)
                                                   
                                                   
                                                      významných dohliadaných subjektov;
                                                   
                                                
                                                      ii)
                                                   
                                                   
                                                      menej významných dohliadaných subjektov.
                                                   
                                                
                                    
                        
                        
                           (*4)  SEČ zohľadňuje prechod na letný stredoeurópsky čas."
                        
                        
                           (*5)  Dostupné webovom sídle EBA.“"
                        
                     
                  
                        4.
                     
                     
                        Vkladá sa tento článok 7b:
                        
                           „Článok 7b
                           Prvé vykazovanie po nadobudnutí účinnosti rozhodnutia Európskej centrálnej banky (EÚ) 2021/1396 (ECB/2021/39)
                           Príslušné vnútroštátne orgány predkladajú údaje, ktoré im boli vykázané podľa vykonávacieho nariadenia (EÚ) 2016/2070, vykonávacieho nariadenia (EÚ) 2021/451 a vykonávacieho nariadenia (EÚ) 2021/453, v súlade s rozhodnutím Európskej centrálnej banky (EÚ) 2021/1396 (ECB/2021/39) (*), a to od prvých príslušných dátumov zasielania alebo vykazovania po nadobudnutí účinnosti uvedeného rozhodnutia.
                        
                        
                           (*)  Rozhodnutie Európskej centrálnej banky (EÚ) 2021/1396 z 13. augusta 2021, ktorým sa mení rozhodnutie ECB/2014/29 o poskytovaní údajov z oblasti dohľadu, ktoré dohliadané subjekty vykazujú príslušným vnútroštátnym orgánom podľa vykonávacích nariadení Komisie (EÚ) č. 680/2014 a (EÚ) 2016/2070, Európskej centrálnej banke (ECB/2021/39) (Ú. v. EÚ L 300, 24.8.2021, s. 74).“"
                        
                     
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dňom jeho oznámenia adresátom.
         
         
            Článok 3
            Adresáti
            Toto rozhodnutie je určené príslušným vnútroštátnym orgánom zúčastnených členských štátov.
         
         
            Vo Frankfurte nad Mohanom 13. augusta 2021
            
               
                  Prezidentka ECB
               
               Christine LAGARDE
            
         
         
            (1)  Ú. v. EÚ L 287, 29.10.2013, s. 63.
         
            (2)  Ú. v. EÚ L 141, 14.5.2014, s. 1.
         
            (3)  Rozhodnutie ECB/2014/29 z 2. júla 2014 o poskytovaní údajov z oblasti dohľadu, ktoré dohliadané subjekty vykazujú príslušným vnútroštátnym orgánom podľa vykonávacích nariadení Komisie (EÚ) č. 680/2014 a (EÚ) 2016/2070, Európskej centrálnej banke (Ú. v. EÚ L 214, 19.7.2014, s. 34).
         
            (4)  Vykonávacie nariadenie Komisie (EÚ) č. 680/2014 zo 16. apríla 2014, ktorým sa stanovujú vykonávacie technické predpisy, pokiaľ ide o vykazovanie inštitúciami na účely dohľadu podľa nariadenia Európskeho parlamentu a Rady (EÚ) č. 575/2013 (Ú. v. EÚ L 191, 28.6.2014, s. 1).
         
            (5)  Vykonávacie nariadenie Komisie (EÚ) 2016/2070 zo 14. septembra 2016, ktorým sa stanovujú vykonávacie technické predpisy na vzory, vymedzenia pojmov a riešenia IT, ktoré majú inštitúcie používať pri vykazovaní Európskemu orgánu pre bankovníctvo a príslušným orgánom v súlade s článkom 78 ods. 2 smernice Európskeho parlamentu a Rady 2013/36/EÚ (Ú. v. EÚ L 328, 2.12.2016, s. 1).
         
            (6)  Vykonávacie nariadenie Komisie (EÚ) 2021/451 zo 17. decembra 2020, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013, pokiaľ ide o vykazovanie inštitúciami na účely dohľadu, a ktorým sa zrušuje vykonávacie nariadenie (EÚ) č. 680/2014 (Ú. v. EÚ L 97, 19.3.2021, s. 1).
         
            (7)  Vykonávacie nariadenie Komisie (EÚ) 2021/453 z 15. marca 2021, ktorým sa stanovujú vykonávacie technické predpisy na účely uplatňovania nariadenia Európskeho parlamentu a Rady (EÚ) č. 575/2013, pokiaľ ide o osobitné požiadavky na predkladanie správ o trhovom riziku (Ú. v. EÚ L 89, 16.3.2021, s. 3).
         
            (8)  Dostupné na webovom sídle EBA.
         
            (9)  Dostupné na webovom sídle EBA.
         
            (10)  Dostupné na webovom sídle EBA.
         
            (11)  Dostupné na webovom sídle EBA.